CÂNTĂRI ÎN NOAPTE 28 IUNIE

Te sfătuiesc să cumperi de la Mine aur curățit prin foc, ca să te îmbogățești. Apocalipsa 3:18

Ori de câte ori îi este prezentată creștinului o nouă încercare, dacă el și-ar aduce numai aminte de acest sfat al Domnului, i-ar stimula curajul, l-ar oțeli pentru îndurare răbdătoare și l-ar însufleți spre jertfire de sine. „Aur curățit prin foc"! Cum poate fi acesta probat fără creuzet și flacără? Cum poate fi eliminată zgura altfel? Nu există nici o altă modalitate. De aceea, „nu vă mirați"; lăsați focul să ardă; lăsați să fie nimicită zgura; și preaiubiților, căutați ca în fierbințeala flăcării să nu luați de pe altar „jertfa vie". Amintiți-vă că ochiul marelui Topitor se uită la voi; și după cum topitorul aurului urmărește metalul în creuzet ca să-și vadă chipul reflectat în el, tot așa Domnul, marele Topitor, se uită la voi. El urmărește să vadă cum reflectă metalul prețios al caracterului vostru chipul Său. Ori, mai direct spus, în fiecare încercare El urmărește să vadă ce influențe ne stăpânesc acțiunile, dacă ele sunt influențe de avantaj actual sau de metode lumești, sau de prietenii personale, sau de iubiri pământești — de soț sau de soție, sau de copii, sau de case, sau de pământuri, sau dacă ele sunt onoarea oamenilor, sau iubirea comodității, sau iubirea păcii cu orice preț; ori, pe de altă parte, dacă suntem stăpâniți de principiile pure ale adevărului și dreptății; și dacă vom apăra aceste principii cu zel și energie, cu orice preț de trudă sau suferință, sau de ambele, și astfel vom lupta lupta bună a credinței până la sfârșitul amar — chiar până la moarte. W. T. 1896-45 (R 1944:5) (Cântarea 93)