CÂNTĂRI ÎN NOAPTE 21 DECEMBRIE

Când se înmulțesc cei drepți, poporul se bucură. Proverbe 29:2

Textul nostru se poate aplica numai parțial la orice împărăție a oamenilor din timpul acestei „lumi rele de acum”, asupra căreia Satan a încercat să preia controlul ca prințul ei. Din cauza slăbiciunilor înnăscute ale rasei noastre, chiar și cei mai buni oameni sunt departe de dreptatea absolută și, în consecință, nici un guvern din prezent, nici un guvern condus de oameni imperfecți nu poate îndeplini prevederile textului nostru. Acest lucru este sugerat de-a lungul întregii Scripturi, în care Domnul făgăduiește că Își va stabili Împărăția între oameni și că sub guvernul lui Emanuel vor fi binecuvântate toate familiile pământului. Pentru acest motiv poporul Domnului se roagă încă: „Vie împărăția Ta, facă-se voia Ta precum în ceruri, așa și pe pământ”; din acest motiv apostolul spune că „până în ziua de azi, toată creația suspină și suferă durerile nașterii” așteptând descoperirea fiilor lui Dumnezeu. Fiii lui Dumnezeu, turma mică, împreună cu Capul ei, Domnul Isus, vor alcătui în curând pe cei drepți care, prin aranjamentul divin, fondat pe marea jertfă de împăcare, vor avea autoritate, putere și control guvernamental asupra lumii. Despre acel timp și despre marele Conducător, Cap și Corp, este scris: „În zilele lui cel drept va înflori”. În ziua Lui, Satan va fi legat pentru o mie de ani, pentru a nu mai înșela pe oameni, și toate influențele dreptății și ale adevărului vor fi dezlegate, astfel încât lumea să fie inundată de lumina și cunoștința gloriei lui Dumnezeu. Sub acele condiții binecuvântate, oricine va putea lua nestingherit din apa vieții și să trăiască veșnic. W. T. 1903-447 (R 3285:5) (Cântarea 398)