Prefață

Dintre subiectele care preocupă pe creștinii sinceri nici unul nu este mai aproape de inima lor decât acesta, al morții și învierii Domnului nostru Isus Cristos. De aceea, nici o sărbătoare nu este respectată cu mai multă reverență decât această perioadă de sărbătoare, săptămâna dintre ungerea capului și picioarelor Domnului de către Maria, și până la moartea și învierea Sa din mormânt — perioada Cinei Memoriale.

Chiar dacă subiectul este în cea mai mare parte de natură devoțională, prin faptul că se face legătura între Paștile tipice din Vechiul Testament și împlinirea lor în moartea Fiului lui Dumnezeu, articolele conțin și considerații asupra răscumpărării și jertfei pentru păcat.

Mulți creștini sinceri comemorează acest eveniment nu numai prin împărtășirea din pâinea nedospită și rodul viței, ci și petrecând câteva săptămâni într-o meditare reverențioasă asupra evenimentelor din acea săptămână extraordinară și asupra marelui sacrificiu cu care s-a încheiat.

În cei aproape patruzeci de ani de slujire, pastorul Charles Taze Russell a scris numeroase articole menite să ajute pe cititori în pregătirea lor spirituală pentru acest sezon al anului.

Culegerea aceasta conține ceva mai puțin de un sfert din aceste articole. Cartea este împărțită pe capitole, după tema principală a articolelor și evident după ordinea desfășurării evenimentelor.

Deoarece pastorul a scris despre acest subiect în fiecare an, există anumite lucruri care se repetă în unele articole, dar fără îndoială că cititorul va găsi și aspecte noi care-l vor ajuta să obțină o înțelegere mai adâncă și ca atare îi va aduce satisfacții spirituale.

Unul dintre marile avantaje ale acestei colecții de articole este acela că cititorul va putea urmări cronologic evenimentele până la marele punct culminant al morții și învierii Domnului nostru Isus.

La sfârșitul cărții se găsește un index al referințelor scripturale, precum și o listă a articolelor aranjate în ordine cronologică.

Vrem să menționăm că această carte a fost publicată din dorința sinceră de a pune la dispoziția fraților în Cristos informații necesare pregătirii pentru a ține sărbătoarea Cinei de Amintire cât mai reverențios și mai spiritual posibil, precum și pentru a ne ajuta să creștem în asemănarea Lui în toate.

Din motive atât estetice cât și utile, spațiile goale de la sfârșitul unor articole s-au completat cu cântări și scripturi potrivite cu tema articolului. Pentru a se face o demarcație clară între acestea și articole, s-au folosit caractere de tipar diferite.

Scripturile citate sunt redate după versiunea Cornilescu Revizuită a Bibliei.

În fine, mulțumim tuturor celor care au contribuit în vreun fel la materializarea acestui proiect, care dorim să fie spre lauda și onoarea Domnului.

Ce inițiale s-au folosit:

C. Î. — Cartea de întrebări

C. M. — Cântările mileniului

R — Articol retipărit, urmat de numărul paginii din cartea de articole retipărite în limba engleză.

Editorii, 2003